**Viðauki 1**

**Samantekt Ferðamálastofu um atvikið 25. ágúst 2024**

Í kjölfar slyssins á Breiðamerkurjökli þann 25. ágúst 2024 kallaði Ferðamálastofa bæði eftir atvikalýsingu og öryggisáætlun þess ferðaþjónustuaðila sem átti í hlut í slysinu (fyrirtækið Ice Journey), þ.e. þess aðila sem fór með viðkomandi hóp upp á jökulinn í skipulagða íshellaferð. Neðangreind lýsing byggir á samantekt Ferðamálastofu á slysinu 25. ágúst, sem byggir á atvikaskýrslu ferðaþjónustuaðilans Ice Journey.

Þegar hópurinn kemur á staðinn fer annar leiðsögumannanna (fararstjóri 1) á undan til að höggva út þrep og undirbúa aðkomu að viðkomandi svæði á jöklinum. Þar hittir hann á annan fararstjóra (fararstjóri 3) frá Niflheimum (annað fyrirtæki) en hann var með hóp á svæðinu á sama tíma. Þeir ræða um ástandið á svæðinu, m.a. ísboga yfir hellismunnanum og telja að það þurfi að höggva hann niður á næstu dögum. Hins vegar ræddu þeir um að það væri farið að sjást í lög í ísveggnum og töldu að það þyrfti að höggva hann niður á næstu sjö til tíudögum. Fararstjóri 1 hittir svo fararstjóra 2 og hópinn þeirra þegar að þau koma að svæðinu.

Farið er af stað inn á svæðið með hópinn og þegar flestir eru komnir framhjá ísveggnum sem brotnar heyrist brak og fararstjórar hlaupa til og sjá þá hluta af veggnum „renna niður“. Fararstjóri 1 er ofan í rásinni og nær að bakka frá ísklump sem kom niður í einu lagi. Strax er ljóst að a.m.k. tveir í hópnum verða fyrir íshruninu og í fyrstu er óljóst hvort fleiri kunni að vera undir ísnum.

Strax eftir atvikið skipta fararstjórar með sér verkum; fararstjóri 1 fer að konu sem hafði lent undir ísnum, til að veita fyrstu hjálp á meðan að fararstjóri 2 tekur hópinn í burtu frá aðstæðunum. Fararstjóri 2 aðstoðar svo við að koma konunni undan ísnum. Þegar búið er að koma henni undan ísnum er haft samband við Neyðarlínu til að kalla eftir frekari aðstoð frá viðbragðsaðilum. Á meðan fara fararstjórar 1 og 3 til að sinna manni í hópnum sem varð undir ís og er með mjög mikinn höfuðáverka og samfallinn brjóstkassa. Í ljós kom að það var læknir í hópnum sem bauð fram aðstoð. Læknirinn fór til að hlúa að konunni til að byrja með.

Eftir fyrstu bráðabjörgunarviðbrögð var farið í að telja alla farþega og fararstjóra og kanna hvort allir væru til staðar. Farið var yfir bókanir sem sögðu að 25 væru skráðir í ferðina en 23 farþegar voru taldir í hópnum á staðnum. Upplýsingar lágu fyrir um að tveir skráðir aðilar hafi ekki mætt, en til að taka af allan vafa var tekin ákvörðun um að halda áfram að leita til að tryggja að enginn væri undir ísnum.

Eftir að hafa veitt manninum endurlífgun án árangurs í 15 mínútur var því hætt.